b"\n_START_ARTICLE_\nAntoni Arcarons i Armenteras\n_START_SECTION_\nResum biogr\xc3\xa0fic\n_START_PARAGRAPH_\nCriat en un entorn rural (nasqu\xc3\xa9 en una fam\xc3\xadlia de pagesos que vivia en una masia a Vic), ja de petit s'interess\xc3\xa0 per les motocicletes de fora d'asfalt, aleshores molt habituals pels boscos on ell anava a ca\xc3\xa7ar ocells (de fet, havia apr\xc3\xa8s a anar en moto a 7 anys, quan li n'ensenyaren uns amics). _NEWLINE_Bon estudiant, an\xc3\xa0 escola fins als 15 anys, edat en qu\xc3\xa8 entr\xc3\xa0 a treballar de mec\xc3\xa0nic en un taller d'autom\xc3\xb2bils. Aviat tingu\xc3\xa9 prou diners per a comprar una moto, adquirint una Bultaco Lobito 100 amb la qual comen\xc3\xa7\xc3\xa0 a practicar el trial, el motocr\xc3\xb2s i fins i tot sortides per carretera. Al cap d'un any i mig es canvi\xc3\xa0 la Lobito per una Bultaco Sherpa T 325cc i comen\xc3\xa7\xc3\xa0 a fer trial seriosament, competint-hi en categoria j\xc3\xbanior amb bons resultats i aconseguint diverses vict\xc3\xb2ries, de manera que obtingu\xc3\xa9 l'ajut del representant de Bultaco a Vic.\n_START_SECTION_\n18 anys, motocr\xc3\xb2s\n_START_PARAGRAPH_\nMantingu\xc3\xa9 la pr\xc3\xa0ctica del trial fins als 18 anys, moment en qu\xc3\xa8 prov\xc3\xa0 la motocicleta de motocr\xc3\xb2s d'un amic i decid\xc3\xad que aquesta disciplina li agradava m\xc3\xa9s. Li compr\xc3\xa0 aleshores una Pursang MK-7 al manlleuenc Joan Cros, aleshores pilot oficial de Bultaco, i comen\xc3\xa7\xc3\xa0 a destacar pels seus bons resultats en aquesta disciplina. Aviat es canvi\xc3\xa0 la moto per una Pursang MK-8 i aconsegu\xc3\xad el patrocini del conegut mec\xc3\xa0nic osonenc Paxau.\n_START_SECTION_\n1976, oficial de Montesa\n_START_PARAGRAPH_\nM\xc3\xa9s endavant es fix\xc3\xa0 en ell el representant de Montesa a Vic, Port\xc3\xbas, qui aconsegu\xc3\xad que la f\xc3\xa0brica li deix\xc3\xa9s una moto per a la primera cursa del Trofeu J\xc3\xbanior de motocr\xc3\xb2s de 74cc de 1976, a disputar a Girona. Quan Arcarons prov\xc3\xa0 la moto, impression\xc3\xa0 tant els responsables esportius de la marca que el fitxaren per a tota la temporada, amb la missi\xc3\xb3 de disputar tot el trofeu de 74 i el de 125cc. El seu debut com a oficial fou ple d'\xc3\xa8xits, guanyant moltes curses i aconseguint el t\xc3\xadtol de campi\xc3\xb3 en totes dues cilindrades. Arrodon\xc3\xad l'any amb bones actuacions al Trofeu Montesa de motocr\xc3\xb2s (competici\xc3\xb3 que acab\xc3\xa0 guanyant l'eivissenc Ramon Ramon) tot i que hi particip\xc3\xa0 fora de concurs atesa la seva condici\xc3\xb3 d'oficial de la marca._NEWLINE_De cara a 1977, Montesa li renov\xc3\xa0 el contracte per tal que disput\xc3\xa9s els trofeus S\xc3\xa8nior de 250 i 500cc. La temporada se li estronc\xc3\xa0 a causa del servei militar, per\xc3\xb2 tot i aix\xc3\xad guany\xc3\xa0 el t\xc3\xadtol de 500cc (el de 250cc el guany\xc3\xa0 Ramon Ramon, per b\xc3\xa9 que Arcarons guany\xc3\xa0 cinc de les sis curses que en va poder c\xc3\xb3rrer)._NEWLINE_El 1978 disput\xc3\xa0 ja els campionats estatals en la categoria m\xc3\xa0xima, S\xc3\xbaper, perdent-hi per\xc3\xb2 qualsevol opci\xc3\xb3 per culpa d'una lesi\xc3\xb3 al bra\xc3\xa7 a comen\xc3\xa7aments de temporada. El 1979, ja recuperat del tot, complet\xc3\xa0 la temporada amb un prometedor tercer lloc final al campionat de 250cc, que es vei\xc3\xa9 \xc3\xa0mpliament superat l'any seg\xc3\xbcent, 1980, amb la consecuci\xc3\xb3 de tots dos campionats estatals en joc: 250 i 500cc.\n_START_SECTION_\n1983, canvi a Honda\n_START_PARAGRAPH_\nArcarons segu\xc3\xad com a oficial de Montesa fins al 1982. El 1983, es qued\xc3\xa0 sense equip quan la marca anunci\xc3\xa0 que abandonava la disciplina del motocr\xc3\xb2s, en veure's incapa\xc3\xa7 de seguir el ritme d'escalada tecnol\xc3\xb2gica fren\xc3\xa8tica en qu\xc3\xa8 havia entrat aquesta modalitat. Finalment, els directius d'Honda (empresa que havia esdevingut propiet\xc3\xa0ria de Montesa) li oferiren de c\xc3\xb3rrer amb la marca japonesa, oportunitat que no va desaprofitar. Tal com ell digu\xc3\xa9 aleshores: \xc2\xabEntrar a Honda ha estat quelcom gran per a mi. Sembla que comptar\xc3\xa9 amb una bona assist\xc3\xa8ncia t\xc3\xa8cnica i que la marca vol fer un bon paper a l'estatal per a potenciar el seu mercat hisp\xc3\xa0. All\xc3\xb2 que \xc3\xa9s evident despr\xc3\xa9s de la primera prova disputada i els entrenaments realitzats, \xc3\xa9s que la m\xc3\xa0quina \xc3\xa9s competitiva, fiable i que no es trenca. I a m\xc3\xa9s a m\xc3\xa9s, d\xc3\xb3na la pot\xc3\xa8ncia que cal per anar al davant\xc2\xbb._NEWLINE_Aquell any, Arcarons guany\xc3\xa0 el campionat estatal de 250cc amb Honda. Mai no tornaria a repetir aquest \xc3\xa8xit, per\xc3\xb2 tot i aix\xc3\xad segu\xc3\xad essent un dels m\xc3\xa0xims aspirants al t\xc3\xadtol estatal durant tres o quatre anys m\xc3\xa9s, sempre dins l'equip oficial d'Honda, fins que abandon\xc3\xa0 la competici\xc3\xb3 definitivament. No perd\xc3\xa9 mai, per\xc3\xb2, l'afecci\xc3\xb3 pel motocr\xc3\xb2s, de manera que al cap de for\xc3\xa7a anys encara era habitual veure'l participant en alguna cursa de veterans."